36. ΒΑΣΙΛΙΚΟΝ ΔΙΑΤΑΓΜΑ της 16 Αυγ./14 Σεπτ. 1966 (ΦΕΚ Δ΄ 147) Περί τροποποιήσεως του ρυμοτομικού σχεδίου Πειραιώς και επιβολής στοών και αποτμήσεων. Έχοντες υπ’ όψιν τας διατάξεις του από 17 Ιουλ. 1923 Ν.Δ/τος «περί σχεδίων πόλεων κλπ.», ως μεταγενεστέρως ετροποποιήθησαν και συνεπληρώθησαν και ειδικώτερον των άρθρ. 3, 9 και 70 αυτού, την υπ’ αριθ. Α.93838/14.10.1965 απόφασιν του Υπουργού Δημοσίων Έργων «περί εξουσιοδοτήσεως του Υφυπουργού Δημοσίων Έργων δι’ άσκησιν αρμοδιοτήτων» (ΦΕΚ 695 Β΄) και ιδόντες την υπ’ αριθ. 301/1965 πράξιν του Δημοτικού Συμβουλίου Πειραιώς, την υπ’ αριθ. 323/1965 γνωμοδότησιν του Συμβουλίου Δημοσίων Έργων (Τμήμα Μελετών), την υπ’ αριθ. 145/1966 γνωμοδότησιν του Συμβουλίου Δημοσίων Έργων (Τμήμα Οικισμού), ως και την υπ’ αριθ. 629/1966 γνωμοδότησιν του Συμβουλίου της Επικρατείας, προτάσει του Ημετέρου επί των Δημοσίων Έργων Υφυπουργού, απεφασίσαμεν και διατάσσομεν: Άρθρ.1.-Εγκρίνεται η τροποποίησις του ρυμοτομικού σχεδίου Πειραιώς επί των οδών: α)Πύλης, και δη εις το μεταξύ των οδών Βασιλίσσης Σοφίας και Δεληγιώργη τμήμα αυτής και β)Τζαβέλλα, από της οδού Δεληγιώργη μέχρι πέρατος αυτής, ως και επιβολή αποτμήσεων και στοών καθ’ όλον το ύψος του ισογείου των οικοδομών, πλάτους 4 μέτρων, ως εμφαίνεται εις το υπό του Γενικού Διευθυντού Δημοσίων Έργων, τεθεωρημένον δια της υπ’ αριθ. Ε. 25108/1966 πράξεως αυτού 4 σχετικά πρωτότυπα διαγράμματα, υπό κλίμακα 1:500, ων τινων συνοπτικά αντίτυπα δημοσιεύονται κατωτέρω. Άρθρ.2.-Δια την κατασκευήν των ως άνω επιβαλλομένων στοών ισχύουσιν αι διατάξεις των παρ. 3, 4, και 5 του άρθρ. 2 και των άρθρ. 3 και 4 του από 5 Σεπτ. 1956 Β.Δ/τος «περί τροποποιήσεως του σχεδίου Αθηνών και κατασκευής στοών» (ΦΕΚ 208 Α΄), του άρθρ. 9 του από 6.10.1961 Β.Δ/τος «περί τροποποιήσεως και συμπληρώσεως του από 5.9.1956 Β.Δ/τος κ.λπ.» (ΦΕΚ 125 Δ΄), του από 28.7.1964 Β.Δ/τος «περί συμπληρώσεως του από 5.9.1956 Β.Δ/τος «περί τροποποιήσεως του σχεδίου Αθηνών κλπ.» (ΦΕΚ 122 Δ΄) και του από 26.7.1965 Β.Δ/τος «περί συμπληρώσεως του από 5.9.1956 Β.Δ/τος «περί τροποποιήσεως του σχεδίου Αθηνών κλπ.» (ΦΕΚ 127 Δ΄). Εις τον αυτόν επί των Δημοσίων Έργων Υφυπουργόν, ανατίθεμεν την δημοσίευσιν και εκτέλεσιν του παρόντος Δ/τος. 